CELEX: 32019D0639
Language: el
Date: 2019-04-15 00:00:00
Title: Απόφαση (ΕΕ) 2019/639 του Συμβουλίου, της 15ης Απριλίου 2019, σχετικά με τη θέση που θα ληφθεί, εξ ονόματος της Ευρωπαϊκής Ένωσης, στην ένατη διάσκεψη των μερών όσον αφορά τις τροποποιήσεις στα παραρτήματα Α και Β της σύμβασης της Στοκχόλμης για τους έμμονους οργανικούς ρύπους

24.4.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 109/22
               
            
         ΑΠΟΦΑΣΗ (ΕΕ) 2019/639 ΤΟΥ ΣΥΜΒΟΥΛΙΟΥ
         της 15ης Απριλίου 2019
         σχετικά με τη θέση που θα ληφθεί, εξ ονόματος της Ευρωπαϊκής Ένωσης, στην ένατη διάσκεψη των μερών όσον αφορά τις τροποποιήσεις στα παραρτήματα Α και Β της σύμβασης της Στοκχόλμης για τους έμμονους οργανικούς ρύπους
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 192 παράγραφος 1 σε συνδυασμό με το άρθρο 218 παράγραφος 9,
         Έχοντας υπόψη την πρόταση της Ευρωπαϊκής Επιτροπής,
         Εκτιμώντας τα ακόλουθα:
         
                     (1)
                  
                  
                     Η σύμβαση της Στοκχόλμης για τους έμμονους οργανικούς ρύπους («σύμβαση») τέθηκε σε ισχύ στις 17 Μαΐου 2004 και συνήφθη από την Ένωση με την απόφαση 2006/507/ΕΚ του Συμβουλίου (1).
                  
               
                     (2)
                  
                  
                     Ο κανονισμός (ΕΚ) αριθ. 850/2004 του Ευρωπαϊκού Κοινοβουλίου και του Συμβουλίου (2) εφαρμόζει τη σύμβαση στην Ένωση.
                  
               
                     (3)
                  
                  
                     Σύμφωνα με το άρθρο 8 της σύμβασης, η διάσκεψη των μερών μπορεί να συμπεριλάβει χημικές ουσίες στα παραρτήματα Α, Β και/ή Γ της σύμβασης και να καθορίζει μέτρα ελέγχου σχετικά με τις εν λόγω ουσίες.
                  
               
                     (4)
                  
                  
                     Για να προστατευτεί η ανθρώπινη υγεία και το περιβάλλον από περαιτέρω απελευθερώσεις dicofol, υπερφθοροοκτανικού οξέος (PFOA), των αλάτων του και των συναφών με αυτό ενώσεων, είναι αναγκαίο να μειωθεί ή να εξαλειφθεί η παραγωγή και η χρήση των εν λόγω χημικών ουσιών σε παγκόσμιο επίπεδο και να υποστηριχθεί η συμπερίληψή τους στα σχετικά παραρτήματα στη σύμβαση. Επιπροσθέτως, είναι αναγκαία η περαιτέρω μείωση ή εξάλειψη της χρήσης του υπερφθοροκτανοσουλφονικού οξέος (PFOS) και των αλάτων του, και του υπερφθοροοκτανοσουλφονυλοφθοριδίου (PFOSF) με τροποποίηση ή απαλοιφή των αποδεκτών σκοπών και/ή των ειδικών εξαιρέσεων που προβλέπονται στο παράρτημα Β της σύμβασης.
                  
               
                     (5)
                  
                  
                     Κατά την ένατη σύνοδο της διάσκεψης των μερών αναμένεται να αποφασισθεί εάν θα συμπεριληφθούν στο παράρτημα Α της σύμβασης οι εν λόγω χημικές ουσίες και εάν θα τροποποιηθούν οι υφιστάμενες καταχωρίσεις στο παράρτημα B σύμβασης.
                  
               
                     (6)
                  
                  
                     Είναι σκόπιμο να καθοριστεί η θέση που πρέπει να ληφθεί εξ ονόματος της Ένωσης στην ένατη διάσκεψη των μερών όσον αφορά τις τροποποιήσεις στα παραρτήματα Α και Β της σύμβασης, δεδομένου ότι οι εν λόγω τροποποιήσεις θα είναι δεσμευτικές για την Ένωση,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Η θέση που πρέπει να ληφθεί εξ ονόματος της Ένωσης κατά την ένατη συνεδρίαση της διάσκεψης των μερών της σύμβασης της Στοκχόλμης για τους έμμονους οργανικούς ρύπους («σύμβαση»), λαμβάνοντας δεόντως υπόψη τις σχετικές συστάσεις της επιτροπής ανασκόπησης έμμονων οργανικών ρύπων, είναι να υποστηριχθούν τα εξής:
            
                        α)
                     
                     
                        η ένταξη του dicofol στο παράρτημα Α της σύμβασης, χωρίς ειδικές εξαιρέσεις·
                     
                  
                        β)
                     
                     
                        η ένταξη του υπερφθοροοκτανικού οξέος (PFOA), των αλάτων του και των συναφών με αυτό ενώσεων στο παράρτημα Α της σύμβασης, συμπεριλαμβανομένης της εισαγωγής νέου μέρους [Χ] στο παράρτημα Α της σύμβασης, με ειδικές εξαιρέσεις για:
                        
                                    i)
                                 
                                 
                                    την κατασκευή ημιαγωγών ή σχετικών ηλεκτρονικών συσκευών, μεταξύ άλλων για 10 έτη από την ημερομηνία έναρξης ισχύος των τροποποιήσεων αυτών, εξαίρεση για εξαρτήματα που προορίζονται για την ανακαίνιση εξοπλισμού κατασκευής ημιαγωγών ή σχετικών ηλεκτρονικών συσκευών,
                                 
                              
                                    ii)
                                 
                                 
                                    τις φωτογραφικές επιστρώσεις που εφαρμόζονται σε ταινίες,
                                 
                              
                                    iii)
                                 
                                 
                                    τα κλωστοϋφαντουργικά προϊόντα με ελαιοαπωθητικότητα και υδατοαπωθητικότητα, για την προστασία των εργαζομένων από επικίνδυνα υγρά που ενέχουν κινδύνους για την υγεία και την ασφάλειά τους,
                                 
                              
                                    iv)
                                 
                                 
                                    τα επεμβατικά και εμφυτεύσιμα ιατροτεχνολογικά βοηθήματα,
                                 
                              
                                    v)
                                 
                                 
                                    τον αφρό πυρόσβεσης για την καταστολή ατμών υγρών καυσίμων και την κατάσβεση πυρκαγιών από υγρά καύσιμα, που βρίσκονται ήδη σε εγκατεστημένα συστήματα, συμπεριλαμβανομένων τόσο κινητών όσο και σταθερών συστημάτων,
                                 
                              
                                    vi)
                                 
                                 
                                    τη χρήση υπερφθοροκτυλοϊωδίδιου για την παραγωγή υπερφθοροκτυλοβρωμίδιου με σκοπό την παραγωγή φαρμακευτικών προϊόντων έως το 2036, υπό την προϋπόθεση περιοδικής επανεξέτασης·
                                 
                              
                  
                        γ)
                     
                     
                        τροποποίηση της παραγράφου 3 στοιχείο β) του μέρους [X] του παραρτήματος A της σύμβασης για το PFOA, τα άλατά του και τις συναφείς με το PFOA ενώσεις: προσθήκη της φράσης «Η δοκιμή για την επαλήθευση της ορθής λειτουργίας ενός εγκατεστημένου συστήματος που περιέχει ήδη πυροσβεστικό αφρό που περιέχει ή μπορεί να περιέχει PFOA, τα άλατά του και τις συναφείς με αυτό ενώσεις μπορεί να επιτρέπεται, εφόσον οι εκπομπές στο περιβάλλον αποφεύγονται και τα συλλεγόμενα λύματα διατίθενται με περιβαλλοντικά ορθό τρόπο, σύμφωνα με το άρθρο 6 παράγραφος 1 της σύμβασης.»·
                     
                  
                        δ)
                     
                     
                        η διαγραφή των ακόλουθων «αποδεκτών σκοπών» από την καταχώριση που αφορά το υπερφθοροκτανοσουλφονικό οξύ (PFOS) και τα παράγωγά του στο παράρτημα Β της σύμβασης: φωτογραφική απεικόνιση, φωτοανθεκτικές ή αντιανακλαστικές επιστρώσεις για ημιαγωγούς, ως μέσο χάραξης για σύνθετους ημιαγωγούς και κεραμικά φίλτρα, υδραυλικά ρευστά για την αεροπορία, ορισμένα ιατροτεχνολογικά προϊόντα (όπως στρώματα συμπολυμερούς αιθυλενίου-τετραφθοροαιθυλενίου (ETFE) και παραγωγή αδιαφανούς στις ακτίνες ETFE, in vitro διαγνωστικά ιατροτεχνολογικά προϊόντα και χρωματικά φίλτρα CCD)·
                     
                  
                        ε)
                     
                     
                        η διαγραφή των ακόλουθων «ειδικών εξαιρέσεων» από την καταχώριση που αφορά το PFOS και τα παράγωγά του στο παράρτημα Β της σύμβασης: φωτομάσκες στους κλάδους παραγωγής ημιαγωγών και οθονών υγρών κρυστάλλων (LCD), επιμετάλλωση (λειτουργική επιμετάλλωση), επιμετάλλωση (διακοσμητική επιμετάλλωση), ηλεκτρικά και ηλεκτρονικά μέρη για ορισμένους έγχρωμους εκτυπωτές και έγχρωμα φωτοαντιγραφικά μηχανήματα, εντομοκτόνα για την καταπολέμηση των επείσακτων κόκκινων μυρμηγκιών και τερμιτών, εξόρυξη πετρελαίου με χρήση χημικών ουσιών·
                     
                  
                        στ)
                     
                     
                        η τροποποίηση του «αποδεκτού σκοπού» όσον αφορά το PFOS και τα παράγωγά του για την παραγωγή και τη χρήση αφρού πυρόσβεσης σε «ειδική εξαίρεση» για τη χρήση αφρού πυρόσβεσης για την καταστολή ατμών από υγρά καύσιμα και την κατάσβεση πυρκαγιών από υγρά καύσιμα·
                     
                  
                        ζ)
                     
                     
                        η τροποποίηση του «αποδεκτού σκοπού» για το PFOS και τα παράγωγά του με σκοπό την παραγωγή και χρήση για επιμετάλλωση (λειτουργική επιμετάλλωση) αποκλειστικά σε συστήματα κλειστού βρόχου σε «ειδική εξαίρεση» για αυτή τη χρήση·
                     
                  
                        η)
                     
                     
                        η τροποποίηση του «αποδεκτού σκοπού» όσον αφορά το PFOS και τα παράγωγά του για χρήση σε δολώματα εντόμων για την καταπολέμηση των μυρμηγκιών-κοπτών φύλλων Atta spp. και Acromyrmex spp., με συμπερίληψη της ουσίας sulfluramid και διευκρίνιση ότι ως «αποδεκτός σκοπός» θεωρείται μόνο η γεωργική χρήση.
                     
                  
         
            Άρθρο 2
            Ελάσσονος σημασίας αλλαγές στη θέση που αναφέρεται στο άρθρο 1 επιτρέπεται να συμφωνηθούν, υπό το πρίσμα των εξελίξεων κατά την ένατη σύνοδο της διάσκεψης των μερών από τους αντιπροσώπους της Ένωσης, σε διαβούλευση με τα κράτη μέλη, κατά τη διάρκεια επιτόπιων συνεδριάσεων συντονισμού, χωρίς περαιτέρω απόφαση του Συμβουλίου.
         
         
            Άρθρο 3
            Η παρούσα απόφαση αρχίζει να ισχύει την ημερομηνία της έκδοσής της.
         
         
            Λουξεμβούργο, 15 Απριλίου 2019.
            
               
                  Για το Συμβούλιο
               
               
                  Ο Πρόεδρος
               
               P. DAEA
            
         
         
            (1)  Απόφαση 2006/507/ΕΚ του Συμβουλίου, της 14ης Οκτωβρίου 2004, σχετικά με τη σύναψη, εξ ονόματος της Ευρωπαϊκής Κοινότητας, της σύμβασης της Στοκχόλμης για τους έμμονους οργανικούς ρύπους (ΕΕ L 209 της 31.7.2006, σ. 1).
         
            (2)  Κανονισμός (ΕΚ) αριθ. 850/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, για τους έμμονους οργανικούς ρύπους και την τροποποίηση της οδηγίας 79/117/ΕΟΚ (ΕΕ L 158 της 30.4.2004, σ. 7).